- Jeg synes det er meget uheldigt, at man ikke har fulgt de procedurer, som er aftalt, så der på et langt tidligere tidspunkt var lavet DNA-undersøgelser - og resultatet forelå. Sådan siger justitsminister Lene Espersen (Kons.) til TV2 Nord. Hun kommenterer i TV2 Nord's nyheder fredag aften sagen fra Løgstør. En 16-årig er sigtet som gerningsmand til voldtægt af to ældre kvinder i Løgstør. Kriminalteknisk Center havde hans DNA-profil - inden voldtægt nummer to. Så den kunne være undgået, mener kritikerne. Rigspolitiet har beklaget hændelsesforløbet. - Derudover har Rigspolitiet taget initiativ til at forstærke samarbejdet med Retsmedicinsk Institut. Målet er at sagsbehandlingstiden skal ned, siger justitsminister Lene Espersen til TV2 Nord.

Referat:
Justitsministeren kalder sagen fra Løgstør "uheldig"